Document ID: 32008D0966

DEĊIŻJONI TAL-KUMMISSJONI
tat-12 ta' Diċembru 2008
li tadotta, skont id-Direttiva tal-Kunsill 92/43/KEE, lista inizjali tas-siti ta’ importanza Komunitarja għar-reġjun bijoġeografiku Steppiku
(notifikata taħt id-dokument numru C(2008) 8066)
(2008/966/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (1), u b’mod partikolari t-tielet subparagrafu tal-Artikolu 4(2) tagħha,
Billi:
(1)
Ir-reġjun bijoġeografiku Steppiku msemmi fl-Artikolu 1(c)(iii) tad-Direttiva 92/43/KEE huwa magħmul minn partijiet mit-territorju tar-Rumanija, kif speċifikat fil-mappa bijoġeografika approvata fl-20 ta’ April 2005 mill-Kumitat imwaqqaf skont l-Artikolu 20 ta’ dik id-Direttiva, minn issa ‘l quddiem imsejjaħ “il-Kumitat dwar il-Ħabitati”.
(2)
Hemm bżonn li, fil-kuntest ta’ proċess mibdi fl-1995, ikompli jsir progress fit-twaqqif reali tan-netwerk Natura 2000, li huwa element essenzjali fil-ħarsien tal-bijodiversità fil-Komunità.
(3)
Għar-reġjun bijoġeografiku Steppiku, listi tas-siti proposti bħala siti ta’ importanza Komunitarja fit-tifsira tal-Artikolu 1 tad-Direttiva 92/43/KEE ntbagħtu lill-Kummisjoni mir-Rumanija f’Ottubru tal-2007, skont l-Artikolu 4(1) tad-Direttiva 92/43/KEE.
(4)
Il-listi tas-siti proposti kellhom magħhom tagħrif dwar kull sit, mogħti fil-format stabbilit fid-Deċiżjoni tal-Kummissjoni 97/266/KE tat-18 ta’ Diċembru 1996 dwar format ta’ tagħrif fuq is-siti għas-siti proposti għan-Natura 2000 (2).
(5)
Dak it-tagħrif jinkludi l-mappa l-aktar riċenti u definittiva tas-sit li ntbagħtet mill-Istat Membru kkonċernat, l-isem, il-post u l-firxa tas-sit, u d-dejta li nġabret mill-applikazzjoni tal-kriterji speċifikati fl-Anness III għad-Direttiva 92/43/KEE.
(6)
Abbażi tal-abbozz tal-lista mfassal mill-Kummissjoni bi qbil ma’ kull Stat Membru kkonċernat, li jidentifika wkoll is-siti li għandhom tipi ta’ ħabitati naturali jew speċijiet ta’ prijorità, għandha tiġi adottata lista tas-siti magħżulin bħala siti ta’ importanza Komunitarja.
(7)
L-għarfien dwar l-eżistenza u t-tqassim tat-tipi ta’ ħabitati naturali u tal-ispeċijiet qiegħed dejjem jevolvi minħabba s-sorveljanza skont l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti fil-livell Komunitarju saru billi ntuża l-aqwa tagħrif disponibbli bħalissa.
(8)
L-Istat Membru kkonċernat ma ssuġġeriex biżżejjed siti biex jiġu ssodisfati r-rekwiżiti tad-Direttiva 92/43/KEE għal ċerti tipi ta’ ħabitati u speċijiet. Għalhekk, għal dawk it-tipi ta’ ħabitati u speċijiet, wieħed ma jistax jikkonkludi li n-netwerk huwa komplut. Meta wieħed iqis id-dewmien biex jasal it-tagħrif u biex jintlaħaq qbil mal-Istat Membru, hemm bżonn li tiġi adottata lista inizjali tas-siti, li se jkollha bżonn tiġi riveduta skont l-Artikolu 4 tad-Direttiva 92/43/KEE.
(9)
Ladarba l-għarfien dwar l-eżistenza u t-tqassim ta’ xi wħud mit-tipi ta’ ħabitati naturali tal-Anness I u tal-ispeċijiet tal-Anness II għad-Direttiva 92/43/KEE għadu mhux komplut, ma għandux jiġi konkluż li n-netwerk huwa komplut jew li mhuwiex. Il-lista inizjali għandha tiġi riveduta, jekk ikun hemm bżonn, skont l-Artikolu 4 tad-Direttiva 92/43/KEE.
(10)
Il-miżuri provduti f’din id-Deċiżjoni huma skont l-opinjoni tal-Kumitat dwar il-Ħabitati,
ADOTTAT DIN ID-DEĊIŻJONI:
Artikolu 1
Il-lista inizjali tas-siti ta’ importanza Komunitarja għar-reġjun bijoġeografiku Steppiku, skont it-tielet subparagrafu tal-Artikolu 4(2) tad-Direttiva 92/43/KEE, hija mniżżla fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 12 ta’ Diċembru 2008.

Labels: 12
18
20